Polisie betrap plaasaanvallers op heterdaad(Foto: SAPD Mpumalanga) Die vinnige reaksie deur polisiebeamptes ná ŉ wenk ontvang is, het ŉ plaasaanval Dinsdagoggend by Welwediend in Verena, Mpumalanga voorkom. “Die polisie het omstreeks 02:00 ŉ kennisgewing ontvang en beamptes is dadelik ontplooi,” sê brig. Selvy Mohlala, woordvoerder van die polisie. “Beamptes het drie bakkies opgemerk waarop 19 skape en vier bokke, ter waarde van meer as R40 000, gelaai is.” Die polisie het die verdagtes agternagesit en een van die verdagtes se voertuie was in ŉ ongeluk. Hulle het weggehardloop en die twee ander voertuie ook agtergelaat. “Die polisie het die voertuie deursoek en op twee vuurwapens afgekom. Die slagoffer sê hy het gelê en slaap toe hy ŉ skoot buite gehoor het. Nog voor hy besef wat aangaan, was daar ŉ knal by die deur en gewapende rowers het ingestorm. Hulle het twee selfone ter waarde van R1 500 gebuit.” Die voertuig, wat in die ongeluk was, asook die ander twee voertuie wat agtergelaat is, het beamptes gehelp om beslag te lê op die vee en vuurwapens. Die ondersoek om die eienaarskap van die voertuie te bepaal, duur voort. Lt.genl. Semakaleng Daphney Manamela, provinsiale polisiekommissaris, het die beamptes geloof vir hul vinnige optrede. Sy veroordeel plaasaanvalle en wil inwoners verseker dat die polisie onverpoosd werk om die kwessie te takel.